Geslagsgeweld: ‘ŉ Tweede pandemie in SA’Foto ter illustrasie. (Foto: Kat J/Unsplash) Die misdaadstatistieke wat vroeër vandeesmaand deur Bheki Cele, minister van polisie, bekend gemaak is, dui daarop dat vroue en kinders in Suid-Afrika steeds in vrees leef en dat geslagsgeweld “soos ŉ tweede pandemie” in die land is. Só meen Charnel Hattingh, hoof van bemarking en kommunikasie van die veiligheidsmaatskappy Fidelity ADT, in die lig van die jaarlikse wêreldwye veldtog van 16 Dae van Aktivisme teen Geweld teen Vroue en Kinders wat vandag (Woensdag) weer afskop. Die veldtog is die eerste keer in 1991 deur die Verenigde Nasies se vroueleierskapsinstituut van stapel gestuur. Volgens die Wêreldgesondheidsorganisasie dui die jongste syfers daarop dat 12,1 uit elke 100 000 vroue in Suid-Afrika die slagoffers van geslagsgeweld is. Dié syfer is vyf keer meer as die wêreldwye gemiddeld. “Die veldtog is baie waardevol om weer die fokus op geweld teen vroue en kinders te plaas. Hoewel ek glo dat individue ook ŉ verskil kan maak, moet ons die groot aantal niewinsgewende en nieregeringsorganisasies wat saamwerk om geslagsgeweld uit te wis, ondersteun.” Pres. Cyril Ramaphosa beaam dié stelling en sê landsburgers moet erkenning gee aan die waardevolle werk wat deur diegene buite die regering gedoen word om geslagsgeweld hok te slaan. Argieffoto: (Pixabay/Pexels) “Ons almal weet baie goed hoewel die regering beleidstellings instel, is dit ons nieregeringsorganisasies en gemeenskapswerkers wat die naaste aan ons mense is. Hulle is die barometer van die inwerkingstelling op grondvlak. “Die land se vroue en kinders, en uiteraard al die mense van Suid-Afrika, sal vir altyd dankbaar wees vir die werk van ons beginselvaste siviele organisasies en werkers.” Buiten geweld se verwoestende uitwerking op vroue en kinders se gesondheid, veiligheid en welstand, het geslagsgeweld ook ŉ kenmerkende sosiale, politiese en ekonomiese invloed op die land, voeg Ramaphosa by. “Volgens ŉ studie wat in 2017 gedoen is, beloop die ekonomiese koste van geslagsgeweld in Suid-Afrika tussen R28 miljard en R42,4 miljard per jaar. Dit sluit maatskaplike dienste en mediese sorg in wat nodig is om doeltreffend op geslagsgeweld te reageer. “Laat ons, terwyl ons die veldtog vanjaar van stapel stuur, onthou dat ons almal ŉ gesamentlike doel het: om die gety te draai teen hierdie plaag. Laat ons in die gees van wedersydse respek en vennootskap verseker dat vanjaar se veldtog ŉ verskil maak.” Volgens Hattingh kan ŉ wesenlike verskil gemaak word deur persoonlike veiligheidsgewoontes te kweek. Sy deel die volgende wenke: Ouers kan ook die volgende veiligheidswenke met hulle kinders deel: “Deur hierdie maatreëls toe te pas kan vroue en kinders goeie veiligheidsgewoontes kweek wat hulle kan help om gevaarlike situasies te vermy,” voeg Hattingh by. Die 16 Dae van Aktivisme teen Geweld teen Vroue en Kinders skop Woensdag 25 November af en strek tot Internasionale Menseregtedag op 10 Desember.